
PANEVĖŽIO R. KREKENAVOS LOPŠELIO-DARŽELIO „SIGUTĖ“ NUOSTATAI

I SKYRIUS
BENDROSIOS NUOSTATOS

1. Panevėžio r. Krekenavos lopšelio-darželio „Sigutė“ nuostatai (toliau – Nuostatai) reglamentuoja Panevėžio r. Krekenavos lopšelio-darželio „Sigutė“ (toliau – lopšelis-darželis) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, pagrindinę paskirtį, mokymo kalbą ir mokymo formas, veiklos teisinį pagrindą, sritį, rūšis, tikslą, uždavinius, funkcijas, lopšelio-darželio teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką ir finansinės veiklos kontrolę, pertvarkymo, reorganizavimo ar likvidavimo tvarką. 
2. Lopšelio-darželio oficialusis pavadinimas – Panevėžio r. Krekenavos lopšelis-darželis „Sigutė“, trumpasis pavadinimas – Krekenavos lopšelis-darželis „Sigutė“. Lopšelis-darželis įregistruotas Juridinių asmenų registre, kodas 190389043.
3. Lopšelis-darželis įsteigtas 1945 m. 
4. Teisinė forma – biudžetinė įstaiga. 
5. Priklausomybė – savivaldybės mokykla. 
6. Savininkė – Panevėžio rajono savivaldybė. 
7. Lopšelio-darželio savininko teises ir pareigas įgyvendinanti institucija – Panevėžio rajono savivaldybės taryba, kuri: 
7.1. tvirtina lopšelio-darželio nuostatus;
7.2. nustato didžiausią leistiną pareigybių skaičių;
7.3. priima sprendimus dėl:
7.3.1. lopšelio-darželio buveinės pakeitimo; 
7.3.2. lopšelio-darželio reorganizavimo ar likvidavimo;
7.3.3. lopšelio-darželio skyriaus ar filialo steigimo ir jų veiklos nutraukimo;
7.4. sprendžia kitus Lietuvos Respublikos biudžetinių įstaigų įstatyme, kituose įstatymuose ir šiuose Nuostatuose jos kompetencijai priskirtus klausimus.
8. Buveinė: LT-38308 Panevėžio r. sav., Krekenavos sen., Krekenavos mstl., Maironio g. 5.
9. Grupė – ikimokyklinio ugdymo mokykla, kodas 3110.
10. Pagrindinė paskirtis – ikimokyklinio ugdymo grupės įstaiga lopšelis-darželis, kodas – 31114102.
11. Mokymo kalba – lietuvių.
12. Mokymo forma – grupinio mokymosi, įgyvendinama kasdienio mokymo proceso organizavimo būdu.
13. Vykdomos švietimo programos:
13.1. ikimokyklinio ugdymo programa;
13.2. priešmokyklinio ugdymo programa.
14. Lopšelio-darželio skyriai: 
14.1. skyriaus oficialusis pavadinimas – Panevėžio r. Krekenavos lopšelio-darželio „Sigutė“ Linkaučių skyrius, trumpasis pavadinimas – Krekenavos lopšelio-darželio „Sigutė“ Linkaučių skyrius:
14.1.1. buveinė: LT-38281 Panevėžio r. sav., Linkaučių k., Truskavos g. 27;
14.1.2. skyriaus įsteigimas: Panevėžio rajono savivaldybės tarybos 2019 m. gruodžio 18 d. sprendimu Nr. T-271 „Dėl sutikimo reorganizuoti Panevėžio r. Linkaučių pagrindinę mokyklą“;
14.1.3. mokymo kalba – lietuvių;
14.1.4. mokymo forma – grupinio mokymosi, įgyvendinama kasdienio mokymo proceso organizavimo būdu;
14.1.5. vykdomos švietimo programos:
14.1.5.1. ikimokyklinio ugdymo programa;
14.1.5.2. priešmokyklinio ugdymo programa;
14.2. skyriaus oficialusis pavadinimas – Panevėžio r. Krekenavos lopšelio-darželio „Sigutė“ Žibartonių skyrius, trumpasis pavadinimas – Krekenavos lopšelio-darželio „Sigutė“ Žibartonių skyrius:
14.2.1. buveinė: LT-38323 Panevėžio r. sav., Žibartonių k., Žibartonių g. 76;
14.2.2. skyriaus įsteigimas: Panevėžio rajono savivaldybės tarybos 2019 m. gruodžio 18 d. sprendimu Nr. T-270 „Dėl sutikimo reorganizuoti Panevėžio r. Žibartonių pagrindinę mokyklą“;
14.2.3. mokymo kalba – lietuvių;
14.2.4. mokymo forma – grupinio mokymosi, įgyvendinama kasdienio mokymo proceso organizavimo būdu;
14.2.5. vykdomos švietimo programos:
14.2.5.1. ikimokyklinio ugdymo programa;
14.2.5.2. priešmokyklinio ugdymo programa.
15. Lopšelis-darželis yra viešasis juridinis asmuo, turintis antspaudą, atsiskaitomąją sąskaitą ir kitas sąskaitas Lietuvos Respublikos įregistruotuose bankuose, atributiką, savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Panevėžio rajono savivaldybės tarybos sprendimais, kitais teisės aktais ir šiais Nuostatais.

II SKYRIUS
LOPŠELIO-DARŽELIO VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS

16. Lopšelio-darželio veiklos sritis – švietimas, kodas 85. 
17. Lopšelio-darželio švietimo veiklos rūšys: 
18.1. ikimokyklinio amžiaus vaikų ugdymas, kodas 85.10.10;
18.2. priešmokyklinio amžiaus vaikų ugdymas, kodas 85.10.20;
18.3. kitas, niekur kitur nepriskirtas, švietimas, kodas 85.59.
19. Kitos ne švietimo veiklos rūšys: 
19.1. kitų maitinimo paslaugų teikimas, kodas 56.29;
19.2. nepavojingų atliekų tvarkymas ir šalinimas, kodas 38.21;
19.3. kita žmonių sveikatos priežiūros veikla, kodas 86.90;
19.4. nuosavo arba nuomojamo nekilnojamojo turto nuoma ir eksploatavimas, kodas 68.20.
20. Lopšelis-darželis gali vykdyti neformaliojo vaikų švietimo programas, dalyvauti šalies bei kituose švietimo projektuose, tarptautiniuose projektuose.
21. Lopšelio-darželio veiklos tikslas – teikti saugų, kokybišką, vaiko raidą atitinkantį ikimokyklinį ir priešmokyklinį ugdymą. 
22. Lopšelio-darželio veiklos uždaviniai:
22.1. padėti mokiniui tenkinti prigimtinius, kultūros, socialinius, pažintinius poreikius;
22.2. suteikti asmeniui dorinės ir socialinės brandos, kultūros pagrindus, elementarų raštingumą;
22.3. padėti jam pasirengti sėkmingai mokytis pagal pradinio ugdymo programą;
[bookmark: D_1c84c2a1_deec_4bb8_93aa_8ba637ac2b09]22.4. užtikrinti sveiką ir saugią ugdymo ir mokymo(si) aplinką;
22.5. padėti gerinti mokinio ugdymosi šeimoje kokybę, kuriant partneriškus mokinio tėvų (globėjų) ir lopšelio-darželio santykius.
23. Lopšelio-darželio funkcijos: 
23.1. formuoja ir įgyvendina ugdymo turinį pagal ikimokyklinio ugdymo programą ir švietimo, mokslo ir sporto ministro patvirtintą priešmokyklinio ugdymo bendrąją programą, paiso vaikų poreikių įvairovės, derindamas ugdymo turinį, siūlydamas ir taikydamas skirtingus mokymo(si) būdus ir tempą;
23.2. įvertina vaikų specialiuosius ugdymosi poreikius, nukreipia į pedagoginę psichologinę tarnybą arba skiria specialųjį ugdymą teisės aktų nustatyta tvarka, pritaiko ugdymo programas skirtingų gebėjimų mokiniams;
23.3. esant poreikiui organizuoja pailgintos dienos ir / ar užimtumo grupių darbą;
23.4. organizuoja tėvų (globėjų) pageidavimu jų mokamas papildomas paslaugas (klubus, būrelius, stovyklas, ekskursijas ir kt.) teisės aktų nustatyta tvarka;
23.5. sudaro higienines, materialines, pedagogines, psichologines sąlygas, laiduojančias psichinį bei fizinį vaiko saugumą ir asmenybės brandą;
23.6. atlieka lopšelio-darželio veiklos kokybės įsivertinimą;
23.7. sudaro sąlygas mokyklos darbuotojams tobulinti kvalifikaciją;
23.8. kuria ugdymo turinio reikalavimams įgyvendinti reikiamą materialinę bazę ir edukacines aplinkas, vadovaudamasi švietimo, mokslo ir sporto ministro patvirtintais Švietimo aprūpinimo standartais;
23.9. užtikrina higienos normas, teisės aktų reikalavimus atitinkančią sveiką, saugią, užkertančią kelią smurto, prievartos apraiškoms ir žalingiems įpročiams mokymosi ir darbo aplinką;
23.10. organizuoja mokinių, darbuotojų ir kitų asmenų maitinimą teisės aktų nustatyta tvarka;
23.11. kuria lopšelį-darželį kaip vietos bendruomenės kultūros židinį;
23.12. Lietuvos Respublikos teisės aktų nustatyta tvarka vykdo vaiko minimalios priežiūros priemones, sudaro lopšelio-darželio vaiko gerovės komisiją;
23.13. viešai skelbia informaciją apie lopšelio-darželio veiklą teisės aktų nustatyta tvarka;
23.14. atlieka kitas įstatymų ir kitų teisės aktų numatytas funkcijas.


III SKYRIUS
LOPŠELIO-DARŽELIO TEISĖS IR PAREIGOS

24. Lopšelis-darželis, įgyvendindamas jam pavestą tikslą ir uždavinius, atlikdamas jam priskirtas funkcijas, turi teisę:
24.1. parinkti ugdymo metodus ir veiklos būdus; 
24.2. kurti naujus ugdymosi modelius, užtikrinančius visapusišką pasirengimą mokyklai;
24.3. bendradarbiauti su lopšelio-darželio veiklai įtakos turinčiais fiziniais ir juridiniais asmenimis;
24.4. vykdyti šalies ir tarptautinius projektus; 
24.5. stoti ir jungtis į asociacijas, dalyvauti jų veikloje; 
24.6. gauti paramą Lietuvos Respublikos labdaros ir paramos įstatymo nustatyta tvarka; 
24.7. dalyvauti konkursuose, šventėse, festivaliuose, sportinėse varžybose Panevėžio rajone, Lietuvos Respublikos teritorijoje ir už Lietuvos ribų;
24.8. pagal savo kompetenciją gauti iš valstybės ir savivaldybių įstaigų duomenis, kurių reikia lopšelio-darželio uždaviniams ir funkcijoms vykdyti;
24.9. nuomoti lopšelio-darželio patalpas;
24.10. naudotis kitomis teisės aktų suteiktomis teisėmis.
25. Lopšelio-darželio pareiga yra užtikrinti jam pavestų tikslų ir uždavinių įgyvendinimą, priskirtų funkcijų kokybišką atlikimą. 

IV SKYRIUS
LOPŠELIO-DARŽELIO VEIKLOS ORGANIZAVIMAS IR VALDYMAS

26. Lopšelio-darželio veikla organizuojama pagal:
26.1. lopšelio-darželio direktoriaus patvirtintą: 
26.1.1. lopšelio-darželio strateginį planą, kuriam yra pritarę lopšelio-darželio taryba bei savivaldybės vykdomosios institucijos įgaliotas asmuo;
26.1.2. ikimokyklinio ugdymo programą; 
26.1.3. lopšelio-darželio metinį veiklos planą, kuriam yra pritarusi lopšelio-darželio taryba;
26.1.4. lopšelio-darželio darbo tvarkos taisykles;
26.2. Lietuvos Respublikos švietimo, mokslo ir sporto ministro patvirtintą Priešmokyklinio ugdymo bendrąją programą; 
26.3. įvairias švietimo poreikių tenkinimo programas, išskyrus formaliojo švietimo programas.
27. Lopšeliui-darželiui vadovauja direktorius, kurį į pareigas atviro konkurso būdu skiria ir atleidžia iš jų mokyklos savininko teises ir pareigas įgyvendinanti institucija ar jos įgaliotas asmuo.
28. Direktorius: 
28.1. tvirtina lopšelio-darželio valdymo struktūrą, lopšelio-darželio darbuotojų pareigybių sąrašą, neviršydamas nustatyto didžiausio leistino pareigybių skaičiaus;
28.2. nustato lopšelio-darželio tikslus, uždavinius, funkcijas, lopšelio-darželio darbuotojų veiklos sritis;
28.3. tvirtina darbuotojų pareigybių aprašymus;
28.4. Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo lopšelio-darželio darbuotojus, skatina juos, skiria jiems drausmines nuobaudas;
28.5. priima vaikus Panevėžio rajono savivaldybės tarybos ir lopšelio-darželio direktoriaus nustatyta tvarka ir sudaro ugdymo sutartis teisės aktų nustatyta tvarka; 
28.6. suderinęs su lopšelio-darželio taryba tvirtina lopšelio-darželio darbo tvarkos taisykles;
28.7. sudaro vaikams ir darbuotojams saugias ir sveikatai nekenksmingas darbo sąlygas visais su ugdymusi ir darbu susijusiais aspektais;
28.8. vadovauja lopšelio-darželio strateginio plano, metinio veiklos plano rengimui, jų įgyvendinimui;
28.9. organizuoja ir koordinuoja lopšelio-darželio veiklą pavestoms funkcijoms atlikti, uždaviniams įgyvendinti, analizuoja ir vertina lopšelio-darželio veiklą, materialinius ir intelektinius išteklius;
28.10. leidžia įsakymus, kontroliuoja jų vykdymą;
28.11. sudaro teisės aktų nustatytas komisijas, darbo grupes, metodines grupes;
28.12. sudaro lopšelio-darželio vardu sutartis lopšelio-darželio funkcijoms atlikti;
28.13. organizuoja lopšelio-darželio dokumentų saugojimą ir valdymą teisės aktų nustatyta tvarka;
28.14. rengia lopšelio-darželio metinės veiklos ataskaitą;
28.15. teisės aktų nustatyta tvarka valdo, naudoja lopšelio-darželio turtą, lėšas ir jais disponuoja, rūpinasi intelektiniais, materialiniais, finansiniais, informaciniais ištekliais;
28.16. užtikrina racionalų ir taupų lėšų naudojimą, veiksmingą lopšelio-darželio vidaus kontrolės sistemos sukūrimą, jos veikimą ir tobulinimą; 
28.17. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;
28.18. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, galimybę atestuotis, organizuoja jų atestaciją švietimo, mokslo ir sporto ministro nustatyta tvarka;
28.19. inicijuoja lopšelio-darželio savivaldos institucijų sudarymą ir skatina jų veiklą;
28.20. bendradarbiauja su ugdytinių tėvais (globėjais), pagalbą vaikui, mokytojams ir lopšeliui-darželiui teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje; 
28.21. atstovauja lopšeliui-darželiui teismuose, kitose institucijose, palaiko ryšius su vietos bendruomene; 
28.22. dalį savo funkcijų teisės aktų nustatyta tvarka gali pavesti direktoriaus pavaduotojui ugdymui ar kitiems kompetentingiems darbuotojams;
28.23. vykdo kitas teisės aktuose ir pareigybės aprašyme nustatytas funkcijas;
28.24. turi teisę dirbti papildomą darbą toje pačioje švietimo įstaigoje arba eiti antraeiles pareigas kitoje darbovietėje, neviršydamas Lietuvos Respublikos darbo kodekse nustatytos maksimalios leistinos darbo trukmės per savaitę;
28.25. atsako už Lietuvos Respublikos įstatymų ir kitų teisės aktų laikymąsi lopšelyje-darželyje, už demokratinį lopšelio-darželio valdymą, bendruomenės narių informavimą, tinkamą funkcijų atlikimą, nustatytų lopšelio-darželio tikslų ir uždavinių įgyvendinimą, lopšelio-darželio veiklos rezultatus, už gerą ir veiksmingą vaiko minimalios priežiūros priemonių įgyvendinimą. 
29. Lopšelio-darželio direktorius pavaldus ir atskaitingas Panevėžio rajono savivaldybės tarybai ar jos įgaliotam asmeniui.

V SKYRIUS
LOPŠELIO-DARŽELIO SAVIVALDA

30. Lopšelyje-darželyje veikia šios savivaldos institucijos: lopšelio-darželio taryba, mokytojų taryba.
31. Lopšelio-darželio taryba (toliau – Taryba) yra aukščiausia lopšelio-darželio savivaldos institucija. Taryba telkia lopšelio-darželio mokytojus, tėvus (globėjus), vietos bendruomenę demokratiniam lopšelio-darželio valdymui, veiklos sričių klausimams aptarti, kolegialiai nagrinėti ir spręsti aktualius lopšelio-darželio klausimus. 
32. Taryba renkama trejiems metams. Tarybą sudaro 9 nariai. Į Tarybą atstovus lygiomis dalimis (po 3) deleguoja tėvai (globėjai), mokytojai ir vietos bendruomenės atstovai: tėvus (globėjus) deleguoja visuotinis tėvų susirinkimas, mokytojus – mokytojų taryba, vietos bendruomenės atstovus – bendruomenės susirinkimas atviru balsavimu. Lopšelio-darželio direktorius negali būti Tarybos nariu.
33. Likus ne mažiau kaip dviem mėnesiams iki Tarybos kadencijos pabaigos skelbiami nauji Tarybos rinkimai. Pasibaigus kadencijai, Taryba baigia savo veiklą ir perduoda savo įgaliojimus naujai išrinktai Tarybai.
34. Tarybos posėdžiai šaukiami ne rečiau kaip du kartus per metus. Posėdis yra teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančių balsų dauguma. Lopšelio-darželio direktorius Tarybos posėdžiuose gali dalyvauti kviestinio nario teisėmis. 
35. Tarybai vadovauja pirmininkas, išrinktas atviru balsavimu Tarybos posėdyje. 
36. Taryba: 
36.1. teikia siūlymus dėl lopšelio-darželio strateginių tikslų, uždavinių ir jų įgyvendinimo priemonių;
36.2. pritaria lopšelio-darželio strateginiam planui, metiniam veiklos planui, darbo tvarkos taisyklėms, kitiems lopšelio-darželio veiklą reglamentuojantiems dokumentams, teikiamiems lopšelio-darželio direktoriaus; 
36.3. teikia siūlymus lopšelio-darželio direktoriui dėl nuostatų pakeitimo ar papildymo, valdymo struktūros tobulinimo; 
36.4. svarsto lopšelio-darželio lėšų naudojimo klausimus; 
36.5. išklauso lopšelio-darželio direktoriaus metinės veiklos ataskaitas ir teikia siūlymus dėl veiklos tobulinimo;
36.6. svarsto mokytojų tarybos, tėvų (globėjų) savivaldos institucijų iniciatyvas ir teikia siūlymus lopšelio-darželio direktoriui;
36.7. teikia siūlymus dėl lopšelio-darželio darbo tobulinimo, saugių ugdymo ir darbo sąlygų sudarymo, talkina formuojant lopšelio-darželio materialinius, finansinius ir intelektinius išteklius;
36.8. svarsto lopšelio-darželio direktoriaus teikiamus klausimus;
36.9. teikia siūlymus Panevėžio rajono savivaldybės tarybai dėl lopšelio-darželio materialinio aprūpinimo, veiklos tobulinimo.
37. Tarybos nutarimai yra teisėti, jei jie neprieštarauja teisės aktams. 
38. Taryba už savo veiklą kartą per metus atsiskaito lopšelio-darželio bendruomenei. 
39. Mokytojų taryba – nuolat veikianti lopšelio-darželio savivaldos institucija mokytojų profesiniams ir bendriesiems ugdymo klausimams spręsti. Ją sudaro lopšelio-darželio direktorius, direktoriaus pavaduotojas ugdymui, visi lopšelio-darželio pedagogai, švietimo pagalbą teikiantys specialistai, kiti tiesiogiai ugdymo procese dalyvaujantys asmenys. 
40. Mokytojų tarybai vadovauja lopšelio-darželio direktorius. 
41. Mokytojų tarybos posėdžius šaukia lopšelio-darželio direktorius. Posėdis yra teisėtas, jei jame dalyvauja du trečdaliai tarybos narių. Nutarimai priimami posėdyje dalyvavusių narių balsų dauguma. 
42. Mokytojų taryba: 
42.1. aptaria ikimokyklinio ir priešmokyklinio ugdymo organizavimo klausimus; 
42.2. analizuoja lopšelio-darželio ugdymo procesą ir numato šio proceso tobulinimo būdus; 
42.3. inicijuoja lopšelio-darželio kaitos procesus; 
42.4. formuluoja ir koreguoja veiklos tikslus ir uždavinius; 
42.5. dalyvauja planuojant lopšelio-darželio ugdymo veiklą; 
42.6. analizuoja lopšelio-darželio veiklos ir ugdymo programų įgyvendinimą;
42.7. skatina naujovių paiešką ir gerosios patirties sklaidą;
42.8. aptaria pedagoginės veiklos tobulinimo būdus, mokytojų pedagoginės ir dalykinės kompetencijos ugdymo galimybes; 
42.9. kartu su logopedu, visuomenės sveikatos priežiūros specialistu ir kitais specialistais sprendžia vaikų sveikatos, saugios veiklos, kalbos, elgesio korekcijos, poilsio ir mitybos klausimus;
42.10. numato bendradarbiavimo su vaikų tėvais (globėjais) ir vietos bendruomene kryptis;
42.11. atviru balsavimu renka atstovus į Tarybą;
42.12. teikia lopšelio-darželio direktoriui, atestacijos komisijai siūlymus dėl darbuotojų kvalifikacijos kėlimo;
42.13. pritaria lopšelio-darželio darbo tvarkos taisyklėms;
42.14. sprendžia kitus mokytojų profesinius ir bendruosius ugdymo klausimus;
42.15. mokytojų taryba svarsto ir priima nutarimus teisės aktų nustatytais ir lopšelio-darželio direktoriaus teikiamais klausimais. 
43. Lopšelyje-darželyje veikia grupių tėvų (globėjų) komitetai. Jie renkami grupės tėvų (globėjų) susirinkime atviru balsavimu kiekvienų mokslo metų pradžioje. Komitetus sudaro 3 nariai. 
44. Tėvų (globėjų) komitetų veiklos organizavimo forma – pasitarimai, kurie rengiami pagal poreikį, sprendimai priimami bendru susitarimu. Pasitarimus rengia tėvų (globėjų) komiteto pirmininkas, pasitarimų rengimo iniciatyvos teisę turi tėvų (globėjų) komiteto pirmininkas, lopšelio-darželio direktorius ir grupės mokytojai. 
45. Tėvų (globėjų) komitetai: 
45.1. padeda spręsti grupės veiklos ir vaikų ugdymo klausimus; 
45.2. aptaria su grupės mokytoju vaikų saugumo, maitinimo, informacijos apie vaikus gavimo klausimus; 
45.3. padeda organizuoti grupės renginius, išvykas, kurti edukacinę aplinką; 
45.4. teikia siūlymus Tarybai ir direktoriui;
45.5. sprendžia kitus su jų veikla susijusius klausimus.

VI SKYRIUS
DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA

46. Darbuotojai į darbą lopšelyje-darželyje priimami ir atleidžiami iš jo vadovaujantis Lietuvos Respublikos darbo kodeksu, Lietuvos Respublikos švietimo įstatymu, Lietuvos Respublikos Vyriausybės nutarimais ir kitais teisės aktais, reglamentuojančiais darbo santykius. 
47. Lopšelio-darželio darbuotojų darbo užmokestis skaičiuojamas ir mokamas vadovaujantis Lietuvos Respublikos darbo kodeksu, Lietuvos Respublikos valstybės ir savivaldybių įstaigų darbuotojų darbo apmokėjimo įstatymu, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministerijos teisės aktais ir kitais teisės aktais.
48. Lopšelio-darželio direktorius, direktoriaus pavaduotojas ugdymui, mokytojai ir kiti darbuotojai kvalifikaciją tobulina Lietuvos Respublikos įstatymų, Lietuvos Respublikos Vyriausybės nutarimų, Lietuvos Respublikos švietimo, mokslo ir sporto ministro nustatyta tvarka.
49. Lopšelio-darželio mokytojai atestuojami Lietuvos Respublikos įstatymų, Lietuvos Respublikos Vyriausybės nutarimų, Lietuvos Respublikos švietimo, mokslo ir sporto ministro nustatyta tvarka.

VII SKYRIUS
LOPŠELIO-DARŽELIO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR LOPŠELIO-DARŽELIO VEIKLOS PRIEŽIŪRA

50. Lopšelis-darželis valdo patikėjimo teise perduotą savivaldybės turtą, naudoja ir disponuoja juo Panevėžio rajono savivaldybės tarybos sprendimų nustatyta tvarka. 
51. Lopšelio-darželio lėšų šaltiniai: 
51.1. valstybės biudžeto, savivaldybės biudžeto lėšos, tarptautinių ir užsienio fondų ir organizacijų lėšos;
51.2. Lietuvos Respublikos atitinkamų metų valstybės biudžeto specialiųjų tikslinių dotacijų savivaldybės biudžetui skiriamos lėšos;
51.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus, parama; 
51.4. pajamos už teikiamas paslaugas;
51.5. kitos teisėtai įgytos lėšos;
51.6. Mokesčio už vaikų išlaikymą lopšelyje-darželyje tvarka nustatoma Panevėžio rajono savivaldybės tarybos sprendimu.
52. Lėšos naudojamos teisės aktų nustatyta tvarka. 
53. Lopšelis-darželis buhalterinę apskaitą organizuoja ir atskaitomybę tvarko teisės aktų nustatyta tvarka. 
54. Lopšelio-darželio finansinė veikla kontroliuojama teisės aktų nustatyta tvarka. 
55. Lopšelio-darželio veiklos priežiūrą atlieka Panevėžio rajono savivaldybės vykdomoji institucija.
56. Švietimo stebėsena vykdoma švietimo, mokslo ir sporto ministro nustatyta tvarka.

VIII SKYRIUS
BAIGIAMOSIOS NUOSTATOS

57. Pranešimai ir informacija visuomenei apie lopšelio-darželio veiklą, pertvarkymą, reorganizavimą, likvidavimą bei kitus teisės aktuose numatytus atvejus skelbiami viešai Lietuvos Respublikos teisės aktų nustatytais terminais ir tvarka lopšelio-darželio interneto svetainėje www.krekenavossigute.lt, VĮ Registrų centro leidžiamame elektroniniame leidinyje ,,Juridinių asmenų vieši pranešimai“.
58. Lopšelio-darželio nuostatai keičiami ir papildomi Panevėžio rajono savivaldybės tarybos, lopšelio-darželio direktoriaus ar Tarybos iniciatyva.
59. Lopšelio-darželio nuostatus, jų pakeitimus, papildymus, suderintus su Taryba, tvirtina Panevėžio rajono savivaldybės taryba. 
60. Lopšelis-darželis reorganizuojamas, pertvarkomas ar likviduojamas teisės aktų nustatyta tvarka.


Direktorė									  	   Danutė Ropienė




